ফ্রান্সের প্রেসিডেন্ট ফ্রাঁসোয়া অলাঁদের কোমর ছুঁয়ে দাঁড়িয়ে প্রধানমন্ত্রী নরেন্দ্র মোদী! আজ চণ্ডীগড়ের রক গার্ডেনে তোলা এই ছবি ঘিরেই সরগরম সোশ্যাল মিডিয়া। যে ছবি নিয়ে ‘ট্রোল’ আর ‘মেমে’ ছড়াল ফরাসি যুদ্ধবিমান রাফালের চেয়েও দ্রুত গতিতে!
অলাঁদ এদেশে আসার আগেই মোদী জানিয়েছিলেন, তাঁকে উষ্ণ অভ্যর্থনা জানাবেন। 
কথা রেখেছেন তিনি। রক গার্ডেনে কখনও মোদীর বাহুবন্ধনে দেখা গিয়েছে অলাঁদকে, তো কখনও ক্যামেরায় ধরা পড়েছে কোমর ছোঁয়ার ছবি। যা আরও একবার উস্কে দিয়েছে মোদীর ‘ব্রোম্যান্স’ জল্পনাকে। কালো স্যুট পরিহিত অলাঁদকে পিছন থেকে জড়িয়ে ধরছেন বাদামি শাল পরা মোদী— টুইটারে এই ছবির সঙ্গে ফিল্মি সংলাপ ধার করে একজন লিখেছেন, ‘মেরে দিল মে আপকে লিয়ে সির্ফ ইজ্জত হ্যায় নরেনবাবু’!
অলাঁদ-মোদীর কোমর জড়ানোর ছবিটির সঙ্গে আরেকজন পোস্ট করেছেন টাইটানিকের সেই বিখ্যাত দৃশ্য। যেখানে জাহাজের ডেকে দু’হাত সামনে ছড়িয়ে দাঁড়িয়ে থাকা প্রেমিকা রোজের (কেট উইন্সলেট) কোমর জড়িয়ে ধরেছে জ্যাক (লিওনার্দো দিক্যাপ্রিও)! মোদী-অলাঁদের ওই ছবির নীচে একজন লিখেছেন, ‘প্রেমের এই গল্প টোয়াইলাইটের চেয়ে ভাল’। ওই ছবির সঙ্গে আরেকজনের দেওয়া ক্যাপশন, ‘অলাঁদের প্রশ্ন, ‘‘ভারতের প্রধানমন্ত্রী হিসাবে কী কাজ করেন আপনি।’’ মোদী বললেন, ‘‘দেখাচ্ছি... লেট মি শো ইউ’’’! পরিহাসের পাশাপাশি কেউ কেউ এই ছবি দেখে বিস্ময় প্রকাশও করেছেন।
রাষ্ট্রনেতাদের সঙ্গে মোদীর উষ্ণ আলিঙ্গন অবশ্য এই প্রথম নয়। আমেরিকার প্রেসিডেন্ট বারাক ওবামা, জাপানের প্রধানমন্ত্রী শিনজো আবে থেকে শুরু করে অস্ট্রেলিয়ার প্রাক্তন প্রধানমন্ত্রী টনি অ্যাবট— তাবড় নেতাদের বুকে টেনে নিতে কুণ্ঠাবোধ করেননি ভারতের প্রধানমন্ত্রী। তবে সবচেয়ে বেশি আলোচনা হয়েছিল, যখন মোদী আবু ধাবিতে গিয়ে সেখানকার রাজপুত্র শেখ মহম্মদ বিন জায়েদ আল-নাহয়ানকে আলিঙ্গন করেছিলেন। মহম্মদ বিন জায়েদের চোখে চোখ রেখে মোদীর দাঁড়িয়ে থাকার সেই ছবি ঘিরে ‘ট্রোল’ আর ‘মেমে’র ঝড় বয়ে গিয়েছিল টুইটারে। 
তবে তিনদিনের ভারত সফরে আসা অলাঁদের সঙ্গে মোদীর ‘মধুর’ সাক্ষাতের সুর কিছুটা হলেও কেটেছে একটি বিতর্ককে কেন্দ্র করে। রক গার্ডেনের প্রতিষ্ঠাতা নেক চাঁদের ছেলে অনুজ সাইনি আজ অভিযোগ করেছেন, মোদী যাওয়ার আগে নিরাপত্তাকর্মীরা তাঁকে রক গার্ডেন থেকে বার করে দিয়েছেন। তিনি বলেন, ‘‘প্রধানমন্ত্রী নরেন্দ্র মোদীর সঙ্গে ফরাসি প্রেসিডেন্ট অলাঁদের রক গার্ডেনের যেখানে দেখা করার কথা ছিল, আমি সেখানে দাঁড়িয়েছিলাম। আমার সঙ্গে বৈধ অনুমতিপত্রও ছিল। কিন্তু প্রধানমন্ত্রী মোদী পৌঁছনোর মিনিট দশেক আগে আমাকে সেখান থেকে বার করে দেওয়া হয়। মনে হচ্ছিল, আমাকে নিজের বাড়ি থেকে বার করে দেওয়া হচ্ছে!’’
জঙ্গিগোষ্ঠী ইসলামিক স্টেট (আইএস) হামলার আশঙ্কায় মোদী-অলাঁদের জন্য চণ্ডীগড়ে আজ কড়া নিরাপত্তার ব্যবস্থা করা হয়েছিল। রক গার্ডেনেও প্রধানমন্ত্রীর সঙ্গে ছিলেন জাতীয় নিরাপত্তা উপদেষ্টা অজিত দোভাল।
আগামী পরশু নয়াদিল্লিতে প্রজাতন্ত্র দিবসের অনুষ্ঠানে বিশেষ অতিথি হিসাবে থাকবেন অলাঁদ।
ভারতের নেটিজেনরা অবশ্য দুই রাষ্ট্রপ্রধানের আরও ‘ব্রোম্যান্স’ দেখার অপেক্ষায়!